Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 897/12/5502	Čadca, 28.2.2013
EEČ : 2-37-41-2013

U Z N E S E N I E

Trestná vec:	obvinený XXXXX  
Prečin:	Nebezpečné vyhrážanie podľa § 360 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Čadca
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 40,00 € 
b.	Peňažná suma určená na všeobecne prospešné účely: 50,00 € 
c.	Konkrétny adresát peňažnej sumy určenej na všeobecne prospešné účely: Kysucká nemocnica s poliklinikou v Čadci, Detské oddelenie, č. účtu XXXXX - 25,- €  
d.	Suma odovzdaná štátu na peňažnú pomoc obetiam trestnej činnosti: 25,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obvodné oddelenie PZ XXXXX pod spisovou značkou ORP-1196/SB-CA-2012.
dňa  22.06.2012 okolo polnoci v meste XXXXX, v bare zv. TASSO, pred XXXXX, nar. 21.07.1994, bytom XXXXX, Lány 822, okres XXXXX a XXXXX, nar. 01.10.1992, bytom XXXXX 892, okres XXXXX držal v ruke plynovú pištoľ, pričom im povedal, že tri náboje sú určené pre poškodeného XXXXX, nar. XXXXX, bytom XXXXX, okres XXXXX, potom asi za dvadsať minút túto správu aj telefonicky oznámil XXXXX, nar. 26.03.1995, bytom XXXXX 958, okres XXXXX, ktorá sa v tom čase nachádzala s poškodeným XXXXX v meste XXXXX, pričom následne obvinený, v presne nezistenom čase dňa 26.07.2012 prostredníctvom sociálnej siete „facebook“ kontaktoval sestru poškodeného XXXXX, XXXXX, ktorej napísal, že si poškodeného podá, že ho dobije a iné a  v období od 26.07.2012 do 09.09.2012 obvinený poškodeného XXXXX viackrát vyhľadal v obci XXXXX, kde pri pohybe poškodeného XXXXX, ho obvinený viackrát obiehal svojím vozidlom zn. Škoda Felícia, EČ: CA533BS a v presne nezistený deň, v danom období, keď bol poškodený XXXXX v spoločnosti XXXXX, g. a. h., obvinený pri nich zastavil svoje motorové vozidlo, vystúpil von a poškodenému XXXXX hovoril, že si to s ním rozdá, že ho dobije a iné, nakoľko keď poškodený XXXXX na toto nereagoval, tak obvinený nasadol do svojho motorového vozidla a z miesta odišiel, pričom dňa 09.09.2012 okolo 02.00 h, na parkovisku pred domom kultúry v obci XXXXX, prišiel obvinený k autu, v ktorom sedeli poškodený XXXXX a XXXXX, g. a. h., kde obvinený začal rukami búchať po aute a kričať na poškodeného XXXXX, nech vystúpi, že si to s ním vybaví a že ho dobije, tiež mu aj vulgárne nadával, a ďalej na neho kričal, že mu prijebe a že ho prizabije, čo viackrát zopakoval, načo poškodený XXXXX zo strachu na miesto privolal políciu a po jej príchode z mieste odišiel, uvedeným konaním obvinený u poškodeného XXXXX vzbudil dôvodnú obavu o jeho život a zdravie. 

Odôvodnenie: 
     Uznesením povereného príslušníka Obvodného oddelenia PZ XXXXX, ČVS:ORP-1196/SB-CA-2012 z  08.10.2012 bolo XXXXX vznesené obvinenie pre prečin nebezpečného vyhrážania podľa § 360 odsek 1, odsek 2 písmeno a) Trestného zákona na tom skutkovom základe tak, ako je to uvedené vo výrokovej časti tohto uznesenia.

     Podľa § 220 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený

a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
 
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
 
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu 
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

     Preskúmaním príslušného spisového materiálu som zistil, že v predmetnej veci  sa  koná  o prečine, na  ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Tr. por.

     Obvinený a poškodený uzavreli dňa 22.02.2012 dohodu o zmieri, v rámci ktorej obvinený slobodne, vážne, zrozumiteľne a určito vyhlásil, že spáchal skutok, za ktorý je stíhaný a nahradil škodu spôsobenú činom, keď poškodenému uhradil škodu v sume 40,- €, ktorú požadoval.

     Dňa 28.02.2012 zložil do pokladne Okresnej prokuratúry v Čadci peňažnú sumu vo výške 50,- €, určenú na všeobecne prospešné účely pre Kysuckú nemocnicu s poliklinikou v Čadci, Detské oddelenie, č. účtu XXXXX vo výške 25,- € a na peňažnú pomoc obetiam trestnej činnosti vo výške 25,- €. Táto suma je primeraná závažnosti spáchaného trestného činu.

     Obvinený a poškodený s týmto spôsobom vybavenia veci vyslovili súhlas. 

     Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci.
 
     Preto som rozhodol tak, ako je uvedené vo výrokovej časti tohto uznesenia.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor